CELEX: C2006/154/48
Language: fi
Date: 2006-07-01 00:00:00
Title: Asia T-121/06: Kanne  25.4.2006  — British Nuclear Group Sellafield v. komissio

1.7.2006   
            
            
               FI
            
            
               Euroopan unionin virallinen lehti
            
            
               C 154/19
            
         Kanne 25.4.2006 — British Nuclear Group Sellafield v. komissio
   (Asia T-121/06)
   (2006/C 154/48)
   Oikeudenkäyntikieli: englanti
   Asianosaiset
   
      Kantaja: British Nuclear Group Sellafield (Sellafield, Yhdistynyt kuningaskunta) (edustajat: asianajajat J. Percival, A. Renshaw, J. Isted ja G. Bushelle sekä Barrister R. Plender)
   
      Vastaaja: Euroopan yhteisöjen komissio
   Vaatimukset
   
               —
            
            
               riidanalainen päätös on kumottava tai
            
         
               —
            
            
               toissijaisesti riidanalaisen päätöksen 2, 3 ja 4 artiklassa tarkoitetut toimenpiteet on kumottava
            
         
               —
            
            
               vastaaja on velvoitettava korvaamaan oikeudenkäyntikulut ja
            
         
               —
            
            
               velvoitettava suorittamaan tuomioistuimen harkinnan mukaan tarpeelliset muut toimet.
            
         Oikeudelliset perusteet ja pääasialliset perustelut
   Kantaja riitauttaa Euroopan atomienergiayhteisön perustamissopimuksen 83 artiklassa määrätyn menettelyn käyttämisestä 15 päivänä helmikuuta 2006 tehdyn komission päätöksen (BNG Sellafield Limited). Komissio antoi riidanalaisessa päätöksessä Euratomin perustamissopimuksen 83 artiklan 1 kohdan a alakohdassa tarkoitetun varoituksen. Komissio väittää, että kantaja on rikkonut tiettyjä Euratomin perustamissopimuksen määräyksiä ja asetuksen N:o 302/2005 (1) säännöksiä, jotka liittyvät erityisesti ilmoitusvelvollisuuteen ja tiettyihin laitteistoihin pääsyä koskeviin säännöksiin ja määräyksiin. Näin ollen komissio vaati, että kantaja toteuttaisi tietyt toimenpiteet riidanalaisessa päätöksessä tarkoitetuissa määräajoissa.
   Kantaja väittää kanteensa tueksi ensiksi, että komissiolla ei ole toimivaltaa tehdä riidanalaista päätöstä eikä määrätä kantajan toteutettavaksi toimenpiteitä. Kantajan mukaan komissiolla ei ole lakisääteistä toimivaltaa määrätä toteutettavaksi toimenpiteitä, joihin kuuluvat myös laadunvarmistuksen periaatetta sekä ydinmateriaalin kirjanpidon ja valvonnan tasoa koskevat toimenpiteet, jotka ulottuvat lainsäädännössä voimassa olevia takeita pidemmälle.
   Kantaja väittää myös, että vastaaja on loukannut toissijaisuusperiaatetta, koska määrätyt toimenpiteet kaventavat asianomaisten kansallisten viranomaisten toimivaltaa.
   Kantajan mukaan riidanalainen päätös perustuu lisäksi kokonaan tai osittain pikemminkin turvallisuutta kuin valvontaa koskeviin seikkoihin, minkä vuoksi Euratomin perustamissopimuksen 83 artikla ei ole asianmukainen oikeudellinen perusta riidanalaiselle päätökselle.
   Kantaja väittää toiseksi, että komissio rikkoi olennaisia muotomääräyksiä, koska se ei ryhtynyt täydelliseen ja asianmukaiseen Euratomin perustamissopimuksen 83 artiklan mukaiseen menettelyyn. Kantaja väittää, että komissio ei ilmoittanut sille huomautuksistaan, ei tarjonnut mahdollisuutta tulla kuulluksi ja on loukannut kantajan puolustautumisoikeuksia.
   Kantaja väittää kolmanneksi, että komissio on todetessaan, että kantaja on laiminlyönyt valvontavelvollisuutensa, rikkonut Euratomin perustamissopimusta ja sen soveltamista koskevia oikeussääntöjä syyllistyen ilmeiseen arviointivirheeseen ja loukaten oikeusvarmuuden periaatetta.
   Kantaja väittää neljänneksi, että suhteellisuusperiaatetta ja luottamuksensuojan periaatetta on loukattu.
   Kantaja väittää lopuksi, että komissio on loukannut kantajan puolustautumisoikeuksia ja oikeutta oikeudenmukaiseen oikeudenkäyntiin, kun se on laiminlyönyt ilmoittaa kantajalle seuraamuksessa määrättyjen toimenpiteiden olennaisesta sisällöstä niin ajoissa, että kantajalla olisi ollut mahdollisuutta lausua niistä ennen riidanalaisen päätöksen tekemistä.
   
      (1)  Euratomin ydinmateriaalivalvonnan täytäntöönpanosta 8 päivänä helmikuuta 2005 annettu komission asetus (Euratom) N:o 302/2005 (EUVL L 54, s. 1)